Foto: Ivan Klindić/Cropix

DANAS u 10:22 sati centar veze JVP Grada Zagreba dobio je dojavu o eksploziji plinske boce u restoranu "Bistro MZ", poznatijem pod nazivom "Kod Srbina", na adresi Antuna Augustinčića 8. Na teren su izašli vatrogasci iz Vatrogasne postaje Dubrava s tri vozila i 13 vatrogasaca.

Nažalost, uslijed eksplozije jedna je osoba poginula, a ozlijeđene su tri osobe, potvrdila je PU zagrebačka. Intervencija vatrogasaca je gotova, a Zavod za hitnu medicinu Grada Zagreba zbrinjava ozlijeđene a nakon intervencije.

"Na teren su odmah izašli vatrogasci iz najbliže vatrogasne postaje. To je postaja u Dubravi i izašli su s 3 vozila i 13 vatrogasaca. Intervencija još uvijek traje, sve ekipe su na terenu. Hitna pomoć zbrinjava ozlijeđene, a kada se završi intervencija, onda će PU zagrebačka napraviti očevid", rekla je Kristina Martinović iz Ureda za upravljanje u kriznim situacijama.

Tekst se nastavlja ispod oglasa

Iz Policijske uprave zagrebačke poručuju kako se još uvijek utvrđuje identitet poginule osobe, kao i težina ozljeda stradalih u eksploziji. Više informacija o uzroku nesreće, kao i o kvalifikacijama ozljeda stradalih osoba, bit će poznato nakon očevida, poručuju iz PU zagrebačke. Prema posljednjim informacijama, poginuo je serviser koji je došao napuniti hladnjak. Sa sobom je donio malenu bocu freona te ju ostavio kod hladnjaka, a uslijed topline od peći i roštilja boca je eksplodirala. U trenutku nesreće u restoranu se nalazilo 6 djelatnika i dva gosta.

Restoran "Bistro MZ" nalazi se u kvartu Ravnice, a Zagrepčanima je poznatiji pod nazivom "Kod Srbina". Otvoren je već više od devet godina.